በእንቅርት ላይ ጆሮ ደግፍ እንዲሉ፤ ከቅርብ ጊዜ ወዲህ በዚህ ቀውስና ግጭት ርቆት በማያውቀው የአፍሪካ ቀንድ አካባቢ ተቀጣጣይ የሆኑ ኩነቶች እየተከማቹበት፣ በቋፍ ያለ እና በእሣት አጠገብ የተከመረ ጭድ ሆኖ የቆመ ክፍለ አህጉር ሆኗል፡፡ ይህ ክፍለ አህጉር ይበልጡን በእኛ በኢትዮጵያውያን የሰላም ዋልታነት ተደግፎ የቆመ እንጂ በራሱ ያለ ቀጣና አይደለም፡፡ የተከበብነው እንደ መንግስት የመቆም አቅም አጥተው በሚቸገሩ ሐገራት ነው፡፡ በምሥራቅ፤ ለሃያ ዓመታት ከወደቀችበት መነሳት ያቃታትና በየዕለቱ በአሸባሪዎች ቦምብ እየተቃጠለች የምታጣጥረው ሶማሊያ ናት፡፡ በደቡብ ምዕራብ ለአስርት ዓመታት እንደኛው በእርስ በእርስ ጦርነት ስትጠበስ ከርማ በመጨረሻ ነጻነት አግኝታ መንግስት መመስረት ብትችልም፤ ሁለት ዓመታት እንኳን ፋታ ሳታገኝ፤ መልሳ አውዳሚ ከሆነ የእርስ በእርስ ጦርነት ውስጥ የተዘፈቀችው ደቡብ ሱዳን ናት፡፡ በሰሜን ተስፋ የራቃትና በሻዕቢያ ተቀስፋ በሞት እና በህይወት መካከል የቆመችው ኤርትራ ናት፡፡ በደቡብ ሁሌም በጎሣ ግጭትና ብልጭ ድርግም በሚል የፖለቲካ ቀውስ የምታቃስተው ኬንያ ናት፡፡
